རྒྱ་ནག་གཞུང་གིས་དུས་དང་རྣམ་པ་ཀུན་ཏུ་ཐོབ་ཐང་ཡོད་དོ་ཅོག་བཀོད་པའི་ཁྲིམས་ལུགས་རིགས་དགུང་དུ་མཐོར་པོར་བསྒྲེངས་ནས།ལྐོག་ཏུ་རང་ཉིད་ཀྱི་གཏན་འབེབས་བྱས་པའི་ཁྲིམས་ལུགས་དང་ཡོངས་སུ་རྒྱབ་འགལ་ཡིན་པའི་ལས་དག་སྤེལ་དང་སྤེལ་མུས་སུ་ཡོད་པས།དོན་དམ་པའི་རྒྱ་ནག་ན་ཁྲིམས་ལུགས་མེད།ཡོད་པ་དེ་སྲིད་ཇུས་ཡིན།རྒྱ་ནག་གཞུང་ལ་མཚོན་ན།ཁྲིམས་ཟེར་བ་དེ་མང་ཚོགས་ལ་གཉའ་གནོན་བྱེད་ཀྱི་ལག་ཆ་ཞིག་ཡིན་པ་ལས།གཞུང་གི་བྱ་སྤྱོད་ལ་སྟངས་འཛིན་བྱེད་སྤྱད་ཅིག་མིན།དེ་བཞིན་དུ་མི་དམངས་ལ་མཚོན་ནའང་།ཁྲིམས་ཟེར་བ་དེ་བསྲུང་བྱ་ཞིག་ཡིན་པ་ལས་རང་ཉིད་སྲུང་བྱེད་ཅིག་མིན།དེ་ལ་རིག་གཞུང་གི་རྒྱབ་ལྗོངས་དང་འདུ་ཤེས་ཀྱི་འཛིན་སྟངས་སོགས་རྒྱུ་རྐྱེན་མང་པོ་ཡོད།འོན་ཀྱང་སྐབས་སུ་བབ་པའི་བརྗོད་བྱ་མིན་ན་གླེང་གིན་མིན།